9.1 ระบบการควบคุมภายใน

คณะกรรมการธนาคารได้ให้ความสำคัญในการจัดให้มีระบบการควบคุมภายใน
โดยมีการติดตามกำกับดูแลให้มีการดำเนินการไปตามแผนและเป้าหมายที่กำหนดไว้ให้เป็นไปอย่างมีประสิทธิภาพ
ในระดับความเสี่ยงที่ยอมรับได้และเหมาะสมกับสภาวะแวดล้อมที่เกิดขึ้น
โดยคณะกรรมการตรวจสอบทำหน้าที่เป็นผู้กำกับดูแลสายงานตรวจสอบภายใน
รับผิดชอบการติดตามประเมินระบบควบคุมภายในให้มีการพัฒนาปรับปรุง เพื่อป้องกันความเสี่ยง
และเพื่อให้มีการปฏิบัติงานที่รอบคอบ รัดกุม ไม่ก่อให้เกิดความเสียหาย
โดยมีการรายงานคณะกรรมการธนาคารเป็นประจำทุกเดือน

9.2 รายงานคณะกรรมการตรวจสอบ ประจำปี 2554

คณะกรรมการตรวจสอบธนาคารกรุงไทย จำกัด (มหาชน) ประกอบด้วยกรรมการอิสระของธนาคาร
จำนวน 3 ท่าน โดยภายในปี 2554
ได้มีการเปลี่ยนแปลงรายชื่อกรรมการตรวจสอบดังรายละเอียดที่ปรากฏในโครงสร้างการจัดการ
ปัจจุบันคณะกรรมการตรวจสอบ ประกอบด้วย

1. นายจุลสิงห์ วสันตสิงห์ ประธานกรรมการตรวจสอบ

2. นายนนทิกร กาญจนะจิตรา กรรมการตรวจสอบ

3. นายประเสริฐ บุญสัมพันธ์ กรรมการตรวจสอบ

คณะกรรมการตรวจสอบ มีวาระการดำรงตำแหน่ง 3 ปี โดย 1 ปี ในที่นี้ หมายถึง
ช่วงเวลาระหว่างการประชุมสามัญผู้ถือหุ้นของปีที่ได้รับการแต่งตั้ง
และการประชุมสามัญผู้ถือหุ้นในปีถัดไป

ในรอบปี 2554 ที่ผ่านมา คณะกรรมการตรวจสอบได้มีการประชุม รวม 15 ครั้ง
เพื่อพิจารณาเรื่องต่าง ๆ ตามหน้าที่ความรับผิดชอบ รวมทั้งภารกิจอื่น ๆ
ตามที่คณะกรรมการธนาคารมอบหมาย
และได้รายงานผลการดำเนินงานต่อคณะกรรมการธนาคารเป็นประจำทุกเดือน
โดยสรุปสาระสำคัญได้ดังนี้

  1) สอบทานผลประกอบการของธนาคารเป็นรายเดือน สอบทานงบการเงินรายไตรมาส
  รายงวดบัญชี และประจำปี ร่วมกับผู้สอบบัญชีและผู้บริหารฝ่ายการบัญชี
  เพื่อให้มั่นใจว่าระบบบัญชีและรายงานทางการเงินจัดทำขึ้นตามหลักการบัญชีที่รับรองทั่วไป
  และมีการเปิดเผยข้อมูลอย่างเพียงพอ ครบถ้วน และเชื่อถือได้

  2) สอบทานรายการระหว่างกันของธนาคารกับบริษัทย่อย รวมทั้งรายการที่เกี่ยวโยงกัน
  หรือรายการที่อาจเกิดความขัดแย้งทางผลประโยชน์
  เพื่อให้มั่นใจว่าเป็นไปตามเงื่อนไขทางธุรกิจปกติ พร้อมทั้งเปิดเผยข้อมูลเพื่อให้เกิดความโปร่งใส
  และไม่มีรายการที่กระทบต่อธนาคารอย่างมีนัยสำคัญ

  3) สอบทานการบริหารความเสี่ยง รายงานผลการตรวจสอบ
  และข้อสังเกตผลการประเมินระบบการควบคุมภายใน
  รวมทั้งมีการแลกเปลี่ยนข้อคิดเห็นกับผู้บริหารระดับสูง
  และทำการติดตามการจัดทำระบบการควบคุมภายในและการจัดทำแบบประเมินการควบคุมภายในด้วยตนเอง
  ตลอดจนพิจารณาให้ความเห็นชอบรายงานการกำกับการปฏิบัติตามกฎเกณฑ์
  เพื่อให้มั่นใจว่าระบบการควบคุมภายในของธนาคารมีความเหมาะสมและเพียงพอ

  4) สอบทานการการปฏิบัติตามกฎเกณฑ์ร่วมกับฝ่ายจัดการอย่างสม่ำเสมอ
  และหารือกับผู้บริหารระดับสูงถึงประเด็นสำคัญเกี่ยวกับการบริหารจัดการที่อาจมีผลกระทบต่อธนาคาร
  เพื่อให้มั่นใจว่า ธนาคารได้ปฏิบัติถูกต้องตามกฎหมาย ข้อกำหนดขององค์กรกำกับดูแล เช่น
  สำนักงานการตรวจเงินแผ่นดิน ธนาคารแห่งประเทศไทย และตามระเบียบปฏิบัติงานของธนาคาร
  เป็นต้น

  5) สอบทานแผนกลยุทธ์สายงานตรวจสอบภายใน แผนการตรวจสอบระยะยาว 3 ปี
  และแผนการตรวจสอบประจำปี
  และพิจารณาให้ความเห็นชอบแผนการดำเนินงานและงบประมาณประจำปีของสายงานตรวจสอบภายใน
  และแผนการสอบทานเงินให้สินเชื่อและภาระผูกพันประจำปี
  โดยมุ่งเน้นวัตถุประสงค์และขอบเขตการตรวจสอบให้ครอบคลุมถึงความเสี่ยงที่สำคัญในแต่ละหน่วยงานและระดับกิจกรรม
  รวมทั้งให้ความเห็นชอบการปรับปรุงกฎบัตรและคู่มือการปฏิบัติงานของสายงานตรวจสอบภายใน

6) พิจารณาเสนอแต่งตั้ง
และเสนอค่าตอบแทนผู้สอบบัญชีต่อคณะกรรมการธนาคารเพื่อขออนุมัติต่อที่ประชุมผู้ถือหุ้น

คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
แสดงความเห็นอย่างตรงไปตรงมา มีความโปร่งใส ตรวจสอบได้ ตามหลักบรรษัทภิบาลที่ดี
คณะกรรมการตรวจสอบเชื่อมั่นว่า
งบการเงินของธนาคารและการเปิดเผยข้อมูลมีความครบถ้วนเชื่อถือได้
และสอดคล้องกับมาตรฐานบัญชีและหลักการบัญชีที่รับรองทั่วไป
การบริหารความเสี่ยงและระบบการควบคุมภายในมีประสิทธิผลและเหมาะสมเพียงพอ
การตรวจสอบภายในมีความเป็นอิสระ ครอบคลุมกระบวนการปฏิบัติงานที่มีความเสี่ยงสูง
และมีกระบวนการตรวจสอบที่สอดคล้องกับมาตรฐานงานตรวจสอบ
ตลอดจนมีการกำกับดูแลการปฏิบัติงานให้ถูกต้องตามกฎหมายหรือกฎเกณฑ์ได้อย่างเหมาะสม
สอดคล้องกับสภาพแวดล้อมการดำเนินธุรกิจปัจจุบัน

นายจุลสิงห์ วสันตสิงห์

(นายจุลสิงห์ วสันตสิงห์)

ประธานกรรมการตรวจสอบ

11 มกราคม 2555